ვარკეთილი
ვარკეთილი — თბილისის ერთ-ერთი საცხოვრებელი უბანი. მდებარეობს თბილისის აღმოსავლეთით, მტკვრის მარცხენა სანაპიროზე, ისანი-სამგორის რაიონში. სახელწოდება მომდინარეობს ამ ტერიტორიის ძველი ტოპონიმიდან — ველკეთილი. წინათ ამ ტერიტორიაზე ხეხილის ბაღები ყოფილა, რომელიც საბჭოთა პერიოდში სახელმწიფო საკუთრებაში გადავიდა და ვარკეთილის საბჭოთა მეურნეობას დაექვემდებარა. 1970-იან წლებში ხეხილის ბაღები გაიკაფა და დაიწყო ამ ტერიტორიის ურბანიზაცია. 1980-იან წლებში გაშენდა ახალი საცხოვრებელი რაიონები: ვარკეთილი–2 და ვარკეთილი–3, რომლებიც მიკრორაიონებადაა დაყოფილი. 1985 წელს ამოქმედდა მეტროსადგური „ვარკეთილი“.